SKRIFTLIG FORESPØRGSEL E-3392/01

af Cristiana Muscardini (UEN), Sergio Berlato (UEN),Antonio Mussa (UEN), Mauro Nobilia (UEN)og Franz Turchi (UEN) til Kommissionen

(7. december 2001)

Om: Bortradering af Israel

På Den Palæstinensiske Myndigheds Pressecenters webside (http://www.ipc.gov.ps/ipc_a/ipc_a-1/amap/palcit-e.html) findes et kort, hvorpå figurerer Libanon, Syrien, Jordan og Egypten, mens staten Israel er forsvundet fuldstændigt. Det område, der svarer til Israels nuværende grænser, er markeret med navnet Palæstina. Fra kortet er også forsvundet hele byer som f.eks. Tel Aviv.

På baggrund af dette eksempel på virtuel informationsmystifikation anmodes Kommissionen om at besvare følgende spørgsmål:

1. Er Kommissionen bekendt med indholdet af denne officielle webside?

2. Mener Kommissionen ikke, at dette eksempel på bortradering af en nationalstat (og dens borgere) fra et officielt dokument tilhørende Den Palæstinensiske Myndighed ikke kun udgør et foruroligende og farligt anslag mod fredsprocessen i Mellemøsten, men også dækker over en officiel anerkendelse af den ekstremistiske og terroristiske holdning blandt dem Bin Laden indbefattet som i disse år arbejder på Israels tilintetgørelse og udbredelsen af en fundamentalistisk panarabisk samfundsform?

3. Hvilke initiativer vil Kommissionen træffe for at få Den Palæstinensiske Myndighed til øjeblikkelig at ændre den omtalte webside under henvisning til den politiske og geografiske virkelighed for at forhindre, at Israels virtuelle tilintetgørelse blandt websidens brugere opfattes som et billede på dette lands faktiske tilintetgørelse?

4. Er der efter Kommissionens opfattelse ikke behov for omgående at indlede en undersøgelse af anvendelsen af de midler, som EU yder Den Palæstinensiske Myndighed til anskaffelse af bøger og tilrettelæggelse af skolegang for at finde ud af, om undervisningen svarer til de urigtige oplysninger, der gives på websiden? Mener Kommissionen i bekræftende fald ikke, at denne finansielle støtte bør afbrydes?

Svar afgivet på Kommissionens vegne af Christopher Patten

(28. januar 2002)

Kommissionen er bekendt med Den Palæstinensiske Myndigheds internationale pressecenters websted. Det websted, der er nævnt i spørgsmålet, er ikke tilgængeligt i øjeblikket. Men der findes kort på andre af Den Palæstinensiske Myndigheds websteder, som f.eks. Palestinian Central Bureau of Statistics (PCBS).

Kommissionen noterer sig imidlertid, at skønt Israel ikke er udtrykkelig nævnt på kortene, sondres der klart mellem Israel og de palæstinensiske områder. Den forklarende tekst til kortene henviser udtrykkeligt til de palæstinensiske områder på Vestbredden og Gazastriben.

I sammenhæng hermed henviser Kommissionen til, at Den Palæstinensiske Frihedsorganisation (PLO) udtrykkeligt anerkendte Israel i 1993, og gør opmærksom på, at grænserne mellem Israel og den fremtidige palæstinensiske stat vil blive afgjort ved fremtidige forhandlinger om en endelig status.

Kommissionen beklager, at officielle kort fra adskillige lande i området, herunder fra Syrien (der angiver dele af Tyrkiet som syrisk territorium), fra Libanon (for så vidt angår Shebaa Farms) og fra Israel (der angiver Golan og Østjerusalem som israelsk territorium og betegner Vestbredden som Judea og Samaria) ikke er i overensstemmelse med international lov og FN's Sikkerhedsråds resolutioner.

Kommissionen vil fortsætte med at overvåge situationen.

Den Palæstinensiske Myndighed er i øjeblikket ved at omarbejde sine undervisningsprogrammer med bistand fra Unesco og adskillige EU-medlemsstater. Kommissionen yder ikke finansiel støtte til Den Palæstinensiske Myndighed til anskaffelse af lærerbøger.